Turkulaisen karkkikaupan omistaja sanoo, että elimen muotoiset makeiset ovat herättäneet myös hilpeyttä.

Ihmiset ovat osanneet veistellä sukupuolielimistä monenlaista huumoria pitkään. Yksi navanalushuumorin lukemattomista muodoista on sukupuolielimiä muistuttavat makeiset.

11-vuotiasta turkulaistyttöä ei kuitenkaan naurattanut keskiviikkoiltana, kun hänen hämmennyksekseen turkulaisen karkkikaupan makeislaarissa komeili karkkeja, jotka muistuttivat miehen sukupuolielintä.

Viidennellä luokalla opiskeleva tyttö kävi karkkikaupassa koulupäivänsä jälkeen. Tyttö otti karkeista kuvan ja lähetti sen vanhemmilleen.

– Ne ovat ihan pippelikarkkeja, mitä ne myyvät siellä! Kaupassa käy hirveästi lapsia ja mekin olemme käyneet siellä ostamassa karkkeja, jos olemme menneet elokuviin. Nyt emme varmaan enää mene. Tyttö oli järkyttynyt ja hämmentynyt. Ei se ollut hänestä kivaa, tytön äiti kertoo Ilta-Sanomille.

Äidin mukaan tyttö ja monet hänen luokkatoverinsa ovat sanoneet, etteivät käy enää karkkikaupassa, jos siellä myydään ”sellaisia karkkeja”.

– Tyttö tunnisti karkin kyllä heti. Sanoin, ettei kaupassa saisi olla sellaisia karkkeja myynnissä. Vanhempana olen tosi huolestunut. Mihin suuntaan tämä maailma on menossa, jos pippelikarkit ovat karkkikaupan pitäjän ja muiden mielestä ihan ok? Millaisessa maailmassa lapset joutuvat elämään? Onko tämä se suunta?

Äiti uskoo, että sukupuolielimiä muistuttavat karkit makeislaareissa ei ole terveellistä alakouluikäisten lasten henkiselle kehitykselle.

– On puhuttu, että maailma seksualisoituu. Tällaiset asiat tulevat ihan tavallisiksi, mutta mielestäni tuossa menee raja.

Omistaja: ”Ymmärrän huolen”

IS soitti turkulaisen karkkikaupan omistajalle. Hän vahvistaa, että peniksen muotoisia karkkeja on liikkeessä myynnissä. Eniten penismakeisia ovat ostaneet omistajan mukaan erityisesti nuoret aikuiset, kolmekymppiset miehet ja naiset.

– Kyllä. Yksi tällainen karkki löytyy valikoimasta. En oikeastaan ole ajatellut asiaa siltä kantilta, että se olisi huolestuttavaa. Se on sellainen karkki, että se on herättänyt hilpeyttä niin nuorissa kuin vanhoissa, omistaja kertoo.

Hän sanoo ymmärtävänsä huolen, jos asian ajattelee niin, että pienet lapset näkevät sukupuolielimiä muistuttavia makeisia karkkilaarissa tai pistelevät niitä poskeensa. Omistaja kuitenkin sanoo, että samanlaisen muodon saa, jos ostaa esimerkiksi lakritsipatukan ja kaksi pyöreänmuotoista karkkia.

– Mutta jos ajatellaan asiaa, joka puolelta voi löytää asioita, mistä voi huolestua. On esimerkiksi leluja tai karkkeja, jotka näyttävät aseilta. Sitten lapset heiluvat niiden kanssa, omistaja pohtii.

Muotoa luullaan puruluuksi

Hän huomauttaa, että peniskarkit eivät sijaitse alimmilla hyllyillä, milloin ne olisivat kaikkein pienimpien lasten nähtävillä.

– Kaikennäköisiä karkkimalleja on. Meillä on ollut myös jakoavainta esittävä karkki myynnissä. Pikkupojat ovat naureskelleet, että katsokaapas mikä täällä on. Siihen on voinut sanoa, että se on jakoavain.

Omistajan mukaan karkkien luullaan usein esittävän peniksen sijaan koiran puruluuta.

– Kerran yksi isoäiti sanoi pikkulapselle, että otetaan noita luukarkkeja. Olin ihan tyytyväinen, että lapsi halusikin karkkeja viereisestä laarista. Kun karkin muoto viittaa luuhun, se ei ole niin voimakas. Nämä ovat kuitenkin aika mietoja. Olen itse nähnyt hyvin paljon pahemmankin näköisiä karkkeja. Niitä on monessa paikassa myynnissä.

Jos lapset ovat kyselleet omistajalta, mitä karkit ovat, hän on vastannut, että ne ovat gomlulleneita. Se on hollantilaiskarkin alkuperäinen nimi.

– Emme halunneet kirjoittaa siihen mitään sukupuolielinnimeä. Olen vastannut, että ne ovat gomlulleneita.

Hän toteaa, että ihan mitä tahansa karkkikaupassa ei kuitenkaan sovi myydä.

– Nykyään on esimerkiksi karkkitupakkaa tai karkkisavuja. En missään nimessä ymmärrä, että sellaisia myydään, emmekä missään nimessä myisi itse sellaisia tuotteita.